16.10.2010 13:44   Mikseri kõrval kandideerisid erakonna esimehe kohale veel Marianne Mikko ja senine parteijuht Jüri Pihl. Mikser edestas neid selgelt, kogudes 309 häält. Pihli toetas 124 ja Mikkot 39 delegaati.    Mikser märkis oma üldkogul peetud kõnes, et lähiajaloo sügavaimast kriisist väljudes ei saa loota, et tulevane areng võiks rajaneda viimasel aastakümnel viljeletud poliitikal.    "Küsimus on, kas meil jätkub jõudu harjumuspärastest mõttekrampidest vabaks rabelda ja teha pööre uue,  targemaid lahendusi eeldava poliitika suunas," sõnas Mikser.    Mikser on veendunud, et ei Andrus Ansipi juhitav Reformierakond, Edgar Savisaare juhitav Keskerakond ega Mart Laari juhitav Isamaa ja Res Publica Liit ei ole valmis vaimseks murranguks, mis on vajalik, et anda Eestile uus arenguimpulss.    Pihli kinnitusel aktsepteerib ta loomulikult üldkogu tahet ja soovib uuele esimehele edu. "Valitud esimeest ootab ees tõsine väljakutse, et sotsiaaldemokraatia kandepinda ühiskonnas laiendada  ja kevadistel valimistel suurepärane tulemus teha. Nüüd peavad sotsiaaldemokraadid keskenduma valimisprogrammile ja sisulisele tegevusele. Seda ootavad nii erakonna liikmed kui ka valijad," ütles Pihl.     Mikser toetab oma programmis astmelise tulumaksu ja kinnisvaramaksu sisseseadmist ja käibemaksuerisuste kehtestamist ravimitele, toidule, kultuuriüritustele. Samuti pooldab ta täielikku tasuta haridust.    Lisaks rõhub ta oma programmis ka näiteks naiste ja meeste võrdsele palgale ning  paindlikule vanemahüvitisele ja pensionieale.    36aastane Mikser liitus sotsiaaldemokraatidega 2005. aastal, enne seda kuulus ta Keskerakonda. Aastatel 2002-2003 oli ta Siim Kallase valitsuses kaitseminister.